Google Workspace

Google Workspace (tidligere G Suite) er en programpakke med nettsky-produktivitet og verktøy for gruppevare og programvare som tilbys på abonnementsbasis fra Google, utgitt 28. august 2006 som Google Apps for Your Domain.

Programpakken omfatter populære webapplikasjoner som blant annet Gmail, Google Disk, Google Hangouter, Google Kalender og Google Dokumenter. Disse produktene er tilgjengelig gratis for forbrukere, og Google Apps for Work tilbyr også funksjoner for bedrifter, som for eksempel egendefinerte e-post-adresser på firmaets domene (@yourcompany.com), minst 30 GB lagringsplass for dokumenter og e-post, og døgnkontinuerlig telefon- og e-poststøtte. Dataløsningen er nettskybasert, noe som skiller seg fra standard produktivitetsprogramvare ved at kundeinformasjon oppbevares i Googles nettverk av sikre datasentre, i stedet for på bedriftenes egne tjenere.

I henhold til Google bruker mer enn 5 millioner organisasjoner rundt om i verden Google Apps, herunder 60 prosent av Fortune 500-selskaper.

Historikk
 10. februar 2006 – Google lanserte testen Gmail for Your Domain ved San Jose City College, der de testet en vertsløsning for Gmail-kontoer med SJCC-domeneadresser og adminverktøy for kontoadministrasjon. 
 28. august 2006 – Google lanserte Google Apps for Your Domain, et sett med apper for organisasjoner. Appene var tilgjengelige gratis som et beta-produkt og inkluderte Gmail, Google Talk, Google Kalender og Google Page Creator som ble erstattet med Google Nettsteder. Dave Girouard, daværende visepresident og direktør for Enterprise i Google, forklarte fordelene for bedriftskunder slik: «Organisasjoner kan la Google være eksperten når det gjelder levering av tjenester av høy kvalitet for e-post, meldingstjenester og andre webbaserte tjenester, slik at de heller kan fokusere på behovene til kundene og den daglige driften.» 
 10. oktober 2006 – En versjon for skoler, kalt Google Apps for Education, ble lansert. 
 22. februar 2007 – Google lanserte Google Apps Premier Edition, en versjon som i motsetning til gratisversjonen hadde større lagringsplass (10 GB per konto), API-er for forretningsintegrasjon og en tjenestenivåavtale som garanterte 99,9 % driftstid. Versjonen kostet $ 50 per brukerkonto per år. Blant de første kundene som ifølge Google tok i bruk Google Apps Premier Edition var Procter & Gamble, San Francisco Bay Pediatrics og Salesforce.com. 
 25. juni 2007 – Google la til en rekke funksjoner i Google Apps, herunder e-postmigrering, som gjorde at kundene kunne overføre eksisterende e-postdata fra en IMAP-tjener. En ZDNet-artikkel påpekte at Google Apps nå hadde et verktøy for å bytte fra den populære Exchange Server og Lotus Notes, noe som posisjonerte Google som et alternativ til Microsoft og IBM.
 3. oktober 2007 – En måned etter at Google kjøpte opp Postini annonserte Google at oppstartsbedriftens løsninger for e-postsikkerhet og overholdelse av regler og standarder hadde blitt lagt til i Google Apps Premier Edition. Kundene kunne nå konfigurere filtrering av søppelpost og datavirus på en bedre måte, ved å implementere policyer for ivaretakelse, gjenopprette slettede meldinger og gi administratorer tilgang til all e-post. 
 26. februar 2008 – Google introduserte Google Nettsteder, et enkelt nytt Google Apps-verktøy for å opprette intranett og teamwebområder. 
 9. juni 2010 – Google lanserte Google Apps Sync for Microsoft Outlook, en tilleggsmodul som kundene kunne bruke til å synkronisere e-post, kalender og kontaktopplysninger mellom Outlook og Google Apps. 
 7. juli 2010 – Google annonserte at tjenestene inkludert i Google Apps – Gmail, Google Kalender, Google Dokumenter og Google Talk – ikke lenger var i beta.
 9. mars 2010 – Google åpnet Google Apps Marketplace, en nettbutikk for forretningsapplikasjoner fra tredjeparter som kan integreres med Google Apps og dermed gjøre det lettere for brukere og programvare å fungere i nettskyen. Blant leverandørene som deltok var Intuit, Appirio og Atlassian. 
 26. juli 2010 – Google introduserte Google Apps for Government, en versjon av Google Apps som var utformet for å oppfylle de unike behovene til offentlig sektor når det gjelder policy og sikkerhet. Det ble også annonsert at Google Apps var den første nettskybaserte programpakken som hadde fått sertifisering og akkreditering i henhold til Federal Information Security Management Act (FISMA). 
 26. april 2011 – Nesten fem år etter lanseringen av Google Apps annonserte Google at organisasjoner med mer enn 10 brukere ikke lenger kunne bruke gratisversjonen av Google Apps. De måtte registrere seg for betalingsversjonen, nå kalt Google Apps for Business. Kundene kunne velge en fleksibel faktureringsplan med en kostnad på $ 5 per bruker per måned, uten kontraktsforpliktelser. 
 28. mars 2012 – Google lanserte Google Arkiv, en valgfri tjeneste for elektronisk oppdaging og arkivering for Google Apps for Business-kunder. 
 24. april 2012 – Google introduserte Google Disk, en plattform for lagring og deling av filer. Alle Google Apps for Business-brukere fikk 5 GB Drive-lagringsplass, med mulighet for å kjøpe mer plass. Observatører påpekte at Google nå hadde tatt steget over i nettskylagringsmarkedet i konkurranse med aktører som Dropbox og Box.
 6. desember 2012 – Google annonserte at gratisversjonen av Google Apps ikke lenger ville være tilgjengelig for nye kunder.
 13. mai 2013 – Google økte tilgjengelig Drive-lagringsplass for Google Apps-kunder. Google kombinerte 25 GB på Gmail og 5 GB på Drive, slik at total lagringsplass per bruker ble 30 GB. Lagringsplassen kunne brukes for alle Apps-produkter, inkludert Gmail og Google Disk.
 10. mars 2014 – Google lanserte Google Apps Referral Program, som ga deltakerne en henvisningsbonus på $ 15 for hver nye bruker de henviste til Google Apps.
 25. juni 2014 – Google annonserte Drive for Work, et nytt Google Apps-tilbud med ubegrenset fillagringsplass, avansert revisjonsrapportering og nye sikkerhetskontroller for $ 10 per bruker per måned.
 2. september 2014 – Google Enterprise, selskapets divisjon for forretningsprodukter, fikk det nye navnet Google for Work. «Vårt mål var aldri å lage en typisk ‘Enterprise’-virksomhet – vi ønsket å skape en ny måte å jobbe på», forklarte Googles styreformann Eric Schmidt. «Så nå er tiden inne for å oppfylle denne ambisjonen.» I tråd med denne omfattende endringen byttet Google Apps for Business navn til Google Apps for Work.
 14. november 2014 – Støtte for sekundære domener ble fjernet i gratisversjonen av Google Apps. Gratisversjonen av Google Apps støtter bare domenealiaser.

Produkter
Utvalget av Google Apps for Work-produkter og -tjenester omfattet Gmail, Google Kalender, Google Disk, Hangouter, Google Dokumenter, Google Regneark, Google Presentasjoner, Google Skjemaer, Google Nettsteder, Google+ og Google Arkiv. Med unntak av Google Arkiv inngår alle produktene i Basic-abonnementet, som koster $ 5 per bruker per måned eller $ 50 per bruker per år. En Premium-pakke, Drive for Work, inkluderer Google Arkiv og ubegrenset lagringsplass for $ 10 per bruker per måned.

Gmail
Gmail ble lansert i en begrenset utrulling 1. april 2004, og er nå verdens mest populære webbaserte e-posttjeneste. Gmail ble tilgjengelig for alle forbrukere i 2007. Ifølge Google hadde Gmail 425 millioner brukere per juni 2012.

Gratisversjonen av Gmail støttes av tekstbaserte annonser knyttet til inneholdet i e-postmeldingene. Populære funksjoner inkluderer 15 GB gratis lagringsplass, samtalevisning, robuste søkefunksjoner og et app-lignende grensesnitt.

Gmail i Google Apps for Work ligner på gratisversjonen, men har i tillegg en rekke funksjoner for forretningsbrukere.

Disse omfatter:
 Egendefinert e-postadresse som inkluderer kundens domenenavn (@yourcompany.com)
 99,9 % garantert driftstid uten planlagt nedetid for vedlikehold
 Enten 30 GB eller ubegrenset lagringsplass med Google Disk, avhengig av abonnementet
 Ingen annonsering
 Døgnkontinuerlig kundestøtte
 Google Apps Sync for Microsoft Outlook

Google Disk
Googles tjeneste for fillagring og synkronisering ble lansert 24. april 2012, minst seks år etter at ryktene om produktet først startet. I Googles offisielle lansering beskrev de Google Disk som «et sted der du kan skape, dele, samarbeide og oppbevare alt du trenger».

Med Google Disk kan brukere laste opp alle typer filer til nettskyen, dele dem med andre og få tilgang til dem fra alle datamaskiner, nettbrett eller smarttelefoner. Brukere kan enkelt synkronisere filer mellom datamaskinen og nettskyen med et skrivebordsprogram for Mac og PC. Når appen lastes ned, opprettes en egen mappe på datamaskinen og alle endringer i filene synkroniseres på Drive, på nettet og på alle enheter. Forbrukerversjonen av Google Disk omfatter 15 GB lagringsplass på Gmail, Drive og Google+ Photos.

Når Google Disk inngår i Google Apps for Work, inneholder løsningen ytterligere funksjoner beregnet for forretningsbruk. Disse omfatter:
 Enten 30 GB eller ubegrenset lagringsplass med Gmail, avhengig av abonnementet
 Døgnkontinuerlig kundestøtte
 Delingskontroller som holder filene privat inntil kundene velger å dele dem 
 Avansert revisjon og rapportering

Google Dokumenter, Regneark, Presentasjoner og Skjemaer
Google Apps omfatter nettbaserte redigeringsprogrammer for å opprette tekstdokumenter eller dokumentfilformat, regneark, presentasjoner og spørreundersøkelser. Verktøyene ble først lansert 11. oktober 2006 som Google Dokumenter og Regneark.

Google Dokumenter, Regneark, Presentasjoner og Skjemaer fungerer med alle nettlesere og på alle nettaktiverte mobilenheter. Dokumenter, regneark, presentasjoner og spørreundersøkelser kan deles, kommenteres og redigeres direkte.  Ytterligere funksjoner inkluderer ubegrenset revisjonshistorikk som holder alle endringer sikre på ett sted, samt frakoblet tilgang som lar brukerne jobbe med dokumenter uten nettilgang.

25. juni 2014 introduserte Google opprinnelig redigering for Microsoft Office-filer i Google Dokumenter, Regneark og Presentasjoner. I likhet med andre artikler bemerket en Mashable-journalist at «Google helt tydelig posisjonerer appene sine som en rimelig løsning for bedrifter som innimellom har behov for å redigere Office-filer».

Google Nettsteder
Google Nettsteder ble introdusert 28. februar 2008, og med denne tjenesten kan brukerne opprette og redigere websider, selv om de ikke er kjent med HTML eller webdesign. Brukerne kan bygge webområder fra grunnen av eller bruke maler, laste opp innhold som for eksempel bilder og videoer, og kontrollere tilgangsinnstillinger ved å velge hvem som kan se og redigere sider.

Google Nettsteder ble lansert som en del av betalingsprogrampakken Google Apps, men ble etter kort tid også tilgjengelig for forbrukere. Forretningskunder bruker Google Nettsteder til å bygge prosjektwebområder, firma intranett og webområder tilgjengelig for publikum.

Google Kalender
Googles nettbaserte kalendertjeneste er utformet for å integreres med Gmail, og ble lansert for forbrukerne 13. april 2006. Løsningen bruker iCalendar-standarden som fungerer med andre kalenderapplikasjoner.

Googles nettbaserte kalender rn en integrert nettbasert, delbar kalender som er designet for team.  Bedrifter kan opprette spesifikke teamkalendere og dele dem med andre i bedrifter. Kalendere kan delegeres til andre, som kan administrere spesifikke kalendere og hendelser. Brukere kan også bruke Google Kalender for å se hvilke møterom eller delte ressurser som er ledige, og legge dem til i hendelser.

Følgende er nyttige funksjoner i Google Kalender:
 Dele kalendere med teammedlemmer og andre for å sjekke tilgjengelighet
 Samle teammedlemmers kalendere i én enkelt visning for å finne et tidspunkt der alle er tilgjengelige
 Bruke mobilappen eller synkronisere med den innebygde kalenderen på mobilenheter
 Publisere kalendere på Internett og integrere med Google Nettsteder
 Enkel migrering fra Microsoft Exchange, Microsoft Outlook eller Apple Kalender (tidligere iCal), eller fra .ics- og .csv-filer.
 Reservere felles rom og ressurser

Google Hangouter
15. mai 2013 annonserte Google at et nytt tekst-, tale- og videochatverktøy skulle erstatte tjenestene Google Talk, Google Voice og Google+ Hangouter. Tjenesten ble kalt Google Hangouter, og med denne kan opptil 10 personer for forbrukerversjonen og opptil 15 personer for jobbversjonen delta i samtaler fra datamaskin eller mobilenhet.  Deltakerne kan dele skjermen og se og jobbe på ting sammen. Med tjenesten Hangouter On Air kan brukerne sende direkteavspilte sendinger til Google+, YouTube og egne nettsteder.

Versjonen av Hangouter som er inkludert med Google Apps for Work, støtter opptil 15 deltakere, og administratorer kan velge å begrense hangouter bare til personer på samme domene og begrense tilgangen for eksterne deltakere.

Hangouter-appen lagrer meldinger i Googles nettsky, og brukerne kan velge å slå av loggen hvis de ikke ønsker at hangouten skal være synlig for andre. Integrasjonen med Google+ lagrer bilder brukerne deler med hverandre i et privat, delt album på Google+.

30. juli 2014 annonserte Google at alle Google Apps-kunder får tilgang til Hangouter, herunder brukere som ikke har en Google+-profil. Google inngikk også partneravtaler for å integrere med andre videochatleverandører, som for eksempel Blue Jeans Network og Intercall.  
Google annonserte også at Hangouter er omfattet av samme tjenestevilkår som andre Google Apps for Work-produkter, som for eksempel Gmail og Drive. Apps for Work-kunder får også døgnkontinuerlig telefonstøtte for Hangouter, 99,9 % garantert driftstid og ISO27001- og SOC 2-sertifisering.

19. desember 2014 annonserte Google via et Google+-innlegg at de ville videreføre en av de mest populære funksjonene for hangouter i Gmail.    Apps-administratorer kan kontrollere statusmeldinger slik at de bare er synlig internt.

Google+
Googles tjeneste for nettsamfunn, Google+, ble lansert 28. juni 2011 som en invitasjonsbasert felttest. Observatører bemerket at dette var Google nyeste forsøk på å utførdre nettsamfunnsgiganten Facebook. Google+ tok senere over Twitter og skapte verdens nest største nettsamfunn etter Facebook, men har blitt kritisert for å skuffe brukerne og ikke generere henvisningstrafikk.

27. oktober 2011 annonserte Google at Google+ nå var tilgjengelig for de som bruker Google Apps på skole, arbeid eller privat.

29. august 2012 annonserte Google at de hadde tilpasset Google+-funksjonene til organisasjoner, basert på tilbakemeldinger fra forretningskunder som hadde deltatt i et pilotprogram. Disse funksjonene inkluderer privat deling i organisasjoner og administrative kontroller som begrenser synligheten til profiler og innlegg.

5. november 2013 la Google til et ekstra sikkerhetsnivå for begrensede fellesskap som bare var tilgjengelig for personer i organisasjonen. Administratorer har muligheten til å angi begrensede fellesskap som standard og velge hvilke personer utenfor organisasjonen som kan bli med.

Som forretningsnettverk har Google+ fått blandede tilbakemeldinger, fra å ha funksjoner som hjelper småbedrifter å bli synlige på nett til å skape forvirring når det gjelder merkevaren og til å være en viktig aktør innen sosial markedsføringsstrategi for bedrifter. Mange nettartikler har understreket at det å ha en Google+-profil forbedrer bedrifters Google-søkeresultatrangering, siden Google+-innlegg og delinger indekseres automatisk av Google.

Google Arkiv
Google Arkiv er en arkiverings- og eDiscovery-tjeneste som bare er tilgjengelig for Google Apps-kunder og som ble lansert 28. mars 2012. Med Vault kan kundene finne og oppbevare e-postmeldinger som kan være relevante i en rettstvist. De kan også administrere forretningsdata for kontinuitet, overholdelse av regler og standarder og overholdelse av lovgivning.  Fra 25. juni 2014 kan Vault-kunder også søke, forhåndsvise og eksportere Google Disk-filer.

Google Arkiv er inkludert som en del av Drive for Work med ubegrenset lagringsplass, og er tilgjengelig for $ 10 per bruker per måned.

Priser
Når potensielle kunder registerer seg for Google Apps for Work, får de 30 dagers gratis prøveperiode for opptil 10 brukere. Etter prøveperioden kan de enten velge et årlig abonnement som koster $ 50 per bruker per år, eller et fleksibelt abonnement som koster $ 5 per bruker per måned eller $ 60 per år. Begge abonnementene faktureres månedlig.

Med det fleksible abonnementet kan kundene legge til ubegrenset lagringsplass og Google Arkiv til en total månedlig kostnad på $ 10 per bruker.  For organisasjoner med færre enn fem brukere har lagring en øvre grense på 1 TB per bruker med dette alternativet.

Sikkerhet
Google har erklært at de ikke eier kundenes data. Dataene lagres i Googles datasentre og tilgangen er begrenset til utvalgte medarbeidere og personell. De deler ikke data med andre og beholder dataene bare så lenge kunden ønsker. Hvis kunden forlater Google Apps, kan de ta dataene med seg.

Google Apps har sikkerhet og overholdelse av regler og standarder på Enterprise-nivå, inkludert SSAE 16 / ISAE 3402 Type II, SOC 2-revisjon, ISO 27001-sertifisering, overholdelse av Safe Harbor-personvernprinsippene, og kan støtte bransjespesifikke krav, som for eksempel Health Insurance Portability and Accountability Act (HIPAA). Google forklarer at filtre for søppelpost er integrert i Google Apps, og at meldinger og dokumenter sjekkes for datavirus før brukeren kan laste dem ned.

Google sikrer at alle filer som lastes opp til Google Disk, er kryptert, og at alle e-poster som sendes og mottas, er kryptert før de flyttes internt mellom datasentre. I et blogginnlegg forklarte Google for Work at de har sterke kontraktsforpliktelser for å beskytte kundens opplysninger, og at de ikke viser annonsering eller skanner kundens opplysning for å tilrettelegge annonsering.

Bruk
Google Apps hevder at over 5 millioner virksomheter bruker deres verktøy, enten gratis eller betalt. Ifølge Google for Works President Amit Singh bruker 60 % av Fortune 500-selskapene Google for Works tjenester. Kundene kommer fra ulike bransjer over hele verden, herunder Uber, AllSaints, BuzzFeed, Design Within Reach, Virgin, PwC og flere. Mange av kundene som bruker Apps, er presentert på Apps kundeside.

Googles forhandlere og henvisere
Google har et økosystem av forhandlere som hjelper kundene i gang med Apps. Potensielle kunder kan finne partnere gjennom partnerkatalogen. 10. mars 2014 lanserte Google et henvisningsprogram som gir kundene $ 15 for hver person de henviser til Apps. Programmet var opprinnelig bare for personer bosatt i USA og Canada. Detaljene i henvisningsprogrammet viser at det er mulig å henvise et ubegrenset antall kunder, men at det bare gis kompensasjon for hver henvisers første 100 kunder.

4. desember 2014 introduserte Google sitt Google for Work and Education Partner Program, som hjelper partnere å selge, levere tjenester for og skape nytt innenfor Google for Work and Education-serien av produkter og plattformer.

Skandinavias største forhandler er per i dag Avalon Solutions. De har et stort arrangement i det å levere Google løsninger til kunder i Skandinavia.

Google Apps Marketplace
Google Apps Marketplace ble lansert i 2010 og er en nettbutikk med forretningsorienterte nettskyapplikasjoner som forbedrer Google Apps-funksjonaliteten. I Marketplace kan administratorer søke etter, kjøpe og idriftssette integrerte forretningsorienterte nettskyapplikasjoner. Marketplace er tilgjengelig for Google Apps, Google Apps for Work, og Google Apps for Education. 
 
Utviklere kan også utvikle apper og selge apper og tjenester på Marketplace.  6. mars 2014 oppga Google at Google Apps-kunder har lagt til over 200 millioner installasjoner fra Marketplace siden lanseringen av Marketplace i 2010.

17. september 2014 la Google ut et blogginnlegg om at ansatte kan installere tredjepartsapper i Marketplace uten å involvere administratorer.

Nettbaserte omtaler
Google Apps har fått mange positive nettomtaler med gjennomsnittlig 4–5 stjerner på en femstjerners skala.  Omtalene berømmer Google Apps for konkurransedyktig prissetting, totalpakkeløsning med programmer, enkelt oppsett og at løsningen fungerer godt på tvers av enheter.  Enkelte negative omtaler påpeker at Google Apps, Google Presentasjoner og Google Dokumenter mangler det nivået av funksjoner som gir dokumenter med profesjonelt utseende laget i PowerPoint og Microsoft Word.

Konkurranseforhold
Hovedkonkurrenten til Google Apps-programpakken er Microsoft Office 365 – Microsofts nettskybaserte tilbud til virksomheter og som omfatter lignende produkter. Nettomtaler varierer når det gjelder hvilket tilbud som er best. Det påpekes at Google Apps og Microsoft 365 har ganske lik rangering, men har svært forskjellige funksjoner.

De viktigste forskjellene ligger i prisplaner, lagringsplass og antall funksjoner. Microsoft 365 har gjerne et større antall funksjoner enn Google Apps, men mange av dem blir ikke brukt. Google oppgir ikke inntektstall eller brukertall, noe som gjør det vanskelig for anmeldere å sammenligne Google Apps suksess med Microsoft Office.  Per oktober 2014 hadde Microsofts Office 365 sju millioner kunder og vokste med 25 % i siste kvartal.  Microsoft annonserte også at de gir bort ubegrenset lagringsplass til kunder som kjøper nettskyversjonen av Microsoft Office 365.

Foreløpig er det ingen nye selskaper som konkurrerer med Google Apps-programpakken, fordi kostnaden for å konkurrere på ett produkt, som for eksempel e-post, er for høy, og inntektsmulighetene er for små.

Med Google Apps nye SKU, Apps med ubegrenset lagringsplass og Vault, har Google Apps tiltrukket seg nye konkurrenter – Box, Dropbox og OneDrive.

Relaterte produkter
Google Apps for Work er en del av Googles mange produkter for arbeidslivet. Disse omfatter Google Cloud Platform, Google Search for Work, Google Maps for Work, Google Chrome for Work.

Referanser

Les mer
 
 
 
 Meet the father of Google Apps (who used to work at Microsoft)

Eksterne lenker
 
 Offisielt Google Apps partnersøk
 Offisielt Google Maps for Work
 Offisielt Google Drive for Work
 Offisiell Google Apps Marketplace

Google-tjenester
Nettskytjenester